Hei, denne artikkelen er over ett år gammel og kan inneholde utdatert informasjon

Seirene over San Marino og Nord-Irland løftet Lars Lagerbäcks landslag 15 plasser på FIFA-rankingen til 58.-plass.

Rankingen for oktober skulle normalt offentliggjøres torsdag, men det ble framskutt til mandag på grunn av stor interesse ettersom rankingen vil bli brukt til seeding for trekningen av VM-sluttspillet.

Det er nå klart at Russland, Tyskland, Brasil, Portugal, Argentina, Belgia, Polen og Frankrike vil bli toppseedet i trekningen 1. desember.

Spania havner på seedingsnivå 2 sammen med England, Colombia, Mexico og Uruguay. Peru, Sveits og Italia havner også der dersom de vinner sine omspillskamper i november.

Rankingen bekreftet også seedingen for tirsdagens trekning av det europeiske toeromspillet i VM-kvalifiseringen, som i praksis har vært kjent siden gruppespillet ble avsluttet forrige uke. Sveits, Italia, Kroatia og Danmark er seedet, Nord-Irland, Sverige, Irland og Hellas useedet.

Norge var i juli nede på 88.-plass på FIFA-rankingen, den dårligste plassering noensinne. Siden har pilene pekt oppover. Det var 85.-plass i august og 73.-plass i september. Nå gjør Lagerbäcks menn et nytt byks.

Fortsatt er det et stykke igjen til gamle høyder, og Norge ligger på den nye rankingen mellom Kina og Jamaica.

Rankingen (forrige måneds plassering i parentes): 1) Tyskland 1631 (1), 2) Brasil 1590 (2), 3) Portugal 1446 (3), 4) Argentina 1445 (4), 5) Belgia 1333 (5), 6) Polen 1250 (6), 7) Frankrike 1226 (8), 8) Spania 1218 (11), 9) Chile 1173 (9), 10) Peru 1160 (12), 11) Sveits 1134 (7), 12) England 1116 (15), 13) Colombia 1095 (10), 14) Wales 1072 (13), 15) italia 1066 (17), 16) Mexico 1060 (14), 17) Uruguay 1034 (16), 18) Kroatia 1013 (18), 19) Danmark 1001 (26), 20) Nederland 931 (29).

Utvalgte: 21) Island 920 (22), 25) Sverige 872 (23), 58) Norge 620 (73), 74) Finland (87).

Neste FIFA-ranking offentliggjøres 23. november, men det er altså denne månedens ranking som legges til grunn for seeding ved VM-trekningen.

(NTB)